b'\n_START_ARTICLE_\nHMS Commonwealth (1903)\n_START_SECTION_\nPalvelus\n_START_PARAGRAPH_\nValmistuttuaan HMS Commonwealth siirrettiin Portsmouthin telakalle 14. maaliskuuta 1905, mist\xc3\xa4 se sijoitettiin reserviin. Alus otettiin varsinaiseen palvelukseen 9. toukokuuta Devonportin telakalta liitettyn\xc3\xa4 Atlantin laivastoon. Se kolaroi 11. helmikuuta 1907 Lagosin l\xc3\xa4hist\xc3\xb6ll\xc3\xa4 taistelulaiva HMS Albemarlen kanssa, jolloin aluksen runko ja torpedovy\xc3\xb6 vaurioituivat. Vauriot korjattiin Devonportin telakalle, jonne alus otettiin viel\xc3\xa4 helmikuussa._NEWLINE_Telakalla ollessaan alus siirrettiin maaliskuussa Kanaalinlaivastoon, jossa se aloitti palveluksensa 28. toukokuuta korjausten valmistuttua. Alus ajoi karille elokuussa._NEWLINE_Laivastoa uudelleen organisoitaessa 24. maaliskuuta 1909 Kanaalinlaivastosta muodostettiin Kotilaivaston 2. laivasto, johon my\xc3\xb6s HMS Commonwealth liitettiin. Alus siirrettiin lokakuussa 1910 Devonportin telakalle modernisoitavaksi, mist\xc3\xa4 se palasi palvelukseen kes\xc3\xa4kuussa 1911._NEWLINE_Laivaston uudelleen organisoinnissa toukokuussa 1912 kaikki King Edward VII -luokan alukset mukaan lukien HMS Commonwealth koottiin Kotilaivaston 3. taistelulaivalaivueeseen. Alus siirrettiin marraskuussa laivueen mukana V\xc3\xa4limeren laivastoon, kun ensimm\xc3\xa4inen Balkanin sota (lokakuusta 1912 toukokuuhun 1913) oli kirist\xc3\xa4nyt tilannetta alueella._NEWLINE_Alus saapui 27. marraskuuta Maltalle, josta se v\xc3\xa4litt\xc3\xb6m\xc3\xa4sti osallistui Montenegrossa olevien kansainv\xc3\xa4listen joukkojen saartoon sek\xc3\xa4 Scutarin miehitykseen. Alus palasi 1913 laivueen mukana Britteinsaarille, miss\xc3\xa4 se liitettiin 27. kes\xc3\xa4kuuta 1913 Kotilaivastoon.\n_START_SECTION_\nEnsimm\xc3\xa4inen maailmansota\n_START_PARAGRAPH_\nEnsimm\xc3\xa4isen maailmansodan puhjettua laivue liitettiin Suureen laivastoon, jossa sit\xc3\xa4 k\xc3\xa4ytettiin Pohjanmerell\xc3\xa4 partioivien risteilij\xc3\xb6iden tukena. Laivue siirrettiin 2. marraskuuta 1914 Kanaalinlaivaston tueksi, jolloin se samalla siirrettiin Portlandiin. Laivue palasi 13. marraskuuta Kotilaivastoon._NEWLINE_HMS Commonwealth oli joulukuusta 1914 helmikuuhun 1915 telakalla huollettavana. Se sijoitettiin 1. hein\xc3\xa4kuuta laivueensa toiseksi lippulaivaksi, miss\xc3\xa4 teht\xc3\xa4v\xc3\xa4ss\xc3\xa4 se oli vuoden loppuun saakka. Alus palveli Suuressa laivastossa 29. huhtikuuta 1916 saakka, jolloin se siirrettiin laivueensa mukana Sheernessiin. Laivue siirrettiin 3. toukokuuta Noren alaisuuteen._NEWLINE_Alus viipyi laivueensa mukana Noressa elokuuhun 1917, jolloin se poistettiin palveluksesta ennen huollon alkamista Portsmouthissa. Telakalla alus muutettiin vastaamaan mahdollisuuksien mukaan dreadnought taistelulaivaa, joten sille tehtiin torpedovy\xc3\xb6t ja kolmijalkainen etumasto sek\xc3\xa4 tulenjohtoj\xc3\xa4rjestelm\xc3\xa4 uusittiin. Aluksen kuusi tuumaiset keskilaivaan sijoitetut patterit poistettiin ja niiden tilalle asennettiin nelj\xc3\xa4 kuusi tuumaista kantta ylemm\xc3\xa4s. Aluksen valmistuessa huhtikuussa 1918 se oli maailman modernein predreadnought taistelulaiva._NEWLINE_Alus palasi palvelukseen 16. huhtikuuta liitettyn\xc3\xa4 Pohjanmeren valvontaosastoihin, josta se siirrettiin 21. elokuuta Suureen laivastoon. Alus aloitti Invergordonissa tykist\xc3\xb6koululaivana, miss\xc3\xa4 teht\xc3\xa4v\xc3\xa4ss\xc3\xa4 sen uudistettu tulenjohtoj\xc3\xa4rjestelm\xc3\xa4 p\xc3\xa4\xc3\xa4si oikeuksiinsa._NEWLINE_Oltuaan kolmisen vuotta koululaivana HMS Commonwealth poistettiin palveluksesta helmikuussa 1921. Alus sijoitettiin poistolistalle huhtikuussa 1921 ollessaan Portsmouthin telakalla ja se myytiin 18. marraskuuta Slough Trading Companylle romutettavaksi. Se myytiin edelleen Saksaan, jonne alus hinattiin.'